SKRIFTLIG FORESPØRGSEL E-3921/02

af Roberta Angelilli (UEN) til Kommissionen

(14. januar 2003)

Om: Vejnettet i Roms Tiburtino-kvarter

Den sydøstlige del af Rom, benævnt Tiburtino-kvarteret, som ofte har været genstand for et betydeligt by- og miljømæssigt forfald, er i øjeblikket omfattet af Rom Kommunes nye PRUSST-program, hvormed formålet er at sanere og ændre de forfaldne områder langs via Tiburtina og at foretage forbedringer i Aniene-parken. Det planlægges at anlægge en vej parallelt med via Tiburtina (på hele den strækning, der var omfattet af den tidligere detaljerede 18 L-plan, og med en hertil hørende omlægning af det lokale vejnet samt en forlængelse af den tilgrænsende via di Cerchiara), en cykelsti (fra det såkaldte Ponte Mammolo-kvarter til Lunghezza i nærheden af Rom) og gangstier med direkte adgang til boligområderne.

Imidlertid lider området under talrige tidligere opførte industri- og boligbebyggelser og under en motorvejsring med forbindelse til Tiburtino-kvarterets levnedsmiddelindustrier og teknologipark. Desuden har omkring 1 000 indbyggere ikke adgang til drikkevands- og kloaknettet, og vejbelægningen og gadebelysningen er særdeles mangelfuld.

Yderligere byplanlægningsprojekter risikerer således at forværre situationen, især hvor sådanne projekter ikke synes at tage hensyn til den mobilitetskrise, der berører et område med stor trafiktæthed og et indbyggertal på 940 000 (heri medregnet de lokale indbyggere, arbejdstagerne på virksomhederne i området og besøgende til de i nærheden beliggende seværdigheder villa d'Este og villa Adriana (Unesco-kulturarv)), som stadig kun kan regne med én stor vej (via Tiburtina) med én bane i hver retning og ikke noget nødspor, et stykke bymotorvej uden en tredje bane og en jernbanelinje med ét spor.

En komité bestående af borgerrepræsentanter fra de forskellige kvarterer i området har indgivet et andragende om dette spørgsmål til de kompetente kommunale myndigheder og til Europa-Parlamentet (andragende 69/2002 om farbarheden på via Tiburtina i Rom).

Kan Kommissionen på baggrund af ovenstående oplyse:

1. om Rom Kommune for så vidt angår PRUSST-programmet for Tiburtino-kvarteret har foretaget en vurdering af virkningerne for miljøet i overensstemmelse med bestemmelserne i direktiv 85/337/EØF(1), og om der er sket overholdelse af de i direktiv 2001/42/EF(2) fastsatte forpligtelser til at underrette borgerne?

2. om det er muligt at blokere alle nye byggerier, indtil de mest presserende vejarbejder er gennemført?

(1) EFT L 175 af 5.7.1985, s. 40.

(2) EFT L 197 af 21.7.2001, s. 30.

Svar afgivet på Kommissionens vegne af Margot Wallström

(25. februar 2003)

Efter Kommissionens opfattelse er programmer og planer ikke omfattet af Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(1), hverken før eller efter ændringen heraf ved direktiv 97/11/EF(2).

Skulle planen blive anset for i alt væsentligt at besidde et projekts særlige kendetegn, vil Rådets direktiv 85/337/EØF kunne finde anvendelse. Dog er det ikke muligt på grundlag af de oplysninger, det ærede medlem er fremkommet med, at konkludere, at det nye Prusst-program, som Roms bystyre har planlagt med henblik på sanering og fornyelse af områderne langs Tiberen, kan anses for at være et projekt.

Set i lyset af ovenstående, og da der mangler en særlig begrundelse for klagen over anvendelsen af Rådets direktiv 85/337/EØF i forbindelse med de nævnte sager, kan der på indeværende tidspunkt ikke konstateres nogen overtrædelse af direktivet. Skulle det ærede medlem fremkomme med detaljerede oplysninger, hvorved Kommissionen bliver i stand til at vurdere problemerne i relation til ovennævnte direktiv, kan Kommissionen undersøge sagen nærmere.

Ifølge Europa-Parlamentets og Rådets direktiv 2001/42/EF af 27. juni 2001 om vurdering af bestemte planers og programmers indvirkning på miljøet(3) skal der foretages en miljøvurdering af visse planer og programmer, som forventes at få betydelig indvirkning på miljøet. Imidlertid er medlemsstaterne endnu ikke forpligtet til at anvende bestemmelserne i dette direktiv. Medlemsstaterne sidste frist for at sætte de nødvendige love og administrative bestemmelser i kraft med henblik på at efterkomme direktivet er den 21. juli 2004.

(1) EFT L 175 af 5.7.1985.

(2) EFT L 73 af 14.3.1997.

(3) EFT L 197 af 21.7.2001.